寄題安福李令愛竹堂
作者：黄庭堅
朝代：宋

paragraphs: 淵明喜種菊，子猷喜種竹。
託物雖自殊，心期俱不俗。
千載得李侯，異世等風流。
爲官恐是陶彭澤，愛竹最知王子猷。
寒窗對酒聽雨雪，夏簟烹茶卧風月。
小僧知令不凡材，自掃竹根培老節。
富貴于我如浮雲，安可一日無此君。
人言愛竹有何好，此中難爲俗人道。
我于此物更不疏，一官窘束何由到。